
Cărturarul Andrei Marga face o radiografie nemiloasă a societăţii românești 
actuale, începînd de la vîrful politicii, concluzia fiind că am ajuns un regim 
prostrocratic în care conduc inși care nu cunosc nici măcar geografia țării, darmite 
realitățile ei. Fără o deșteptare a conștiințelor adevăraţilor intelectuali, avertizează 


filosoful într-o analiză publicată în Cotidianul, nu va fi posibil revirimentul naţional, 
transmite Inpolitics. 


Vă prezentăm citeva dintre ideile exprimate de fostul 
ministru în analiza sa: 


- Confuziile ce se fac în deciziile dinăuntrul ţării nu scad, din nefericire. Nu 
scad nici în afară. Chiar în chestiuni de principiu, confuziile sunt în largul lor. 
Să luăm câteva exemple recente. 


- La noi, confuzia intereselor este izbitoare. Interesul public, prea puțin 
înțeles, este redus frecvent la cel personal, crezându-se că așa este 
democrația. 


- lar prezentarea interesului de grup ca interes public este în exces. 
„Funcţionarii din ministerul nostru nu acceptă raţionalizarea cheltuielilor” — 
se spune în aceste zile. Perspectiva întregului, care este cea a interesului 
public, nu contează. 


- În loc să se renunţe la privilegiile feudale din sistemul public al ţării și să 
se taie aberaţiile birocraţiei, nu se nimerește nicicum sursa „obezității“, care 
continuă să fie confundată cu mărunţișuri. 


- Confuzia intereselor are implicaţii grave câtă vreme diferiţi inși angajează 
țara nu numai pentru azi, ci și pentru viitor, bagatelizând interesul ei vital de 
a nu intra în conflicte inutile și de a-și asigura pașnic viitorul. 


- Se confundă copios democrația cu alegeri oricum făcute, numai să fie ceva 
ce să semene a alegeri. De aici și preocuparea de comasare a acestora și de 
alianţe care să împiedice schimbarea, căci nu contează ce vor cetăţenii, ci, 
cum se spune, cine numără voturile. 


- Cu o asemenea înţelegere a lucrurilor, combinată cu abuzurile de 
„desemnări personale”, s-a și ajuns la un regim prostocratic, ale cărui 
incapacităţi și erori marchează instituțiile și sunt plătite scump de cetăţeni. 


- Europenitatea înseamnă la origine și la propriu valori — libertate, dreptate, 
frumos și acțiunea pentru a le asigura cât mai multor oameni. Europenitatea 
este esențial critică fată de ceea ce este. Or, mai nou, europenitatea este 
confundată cu supușenia faţă de decizii de conjunctură, luate fără examinare 


serioasă de un birou sau altul. Din această „simplificare” grosieră vine, de 
altfel, și criza actuală. 


- Sunt decidenţi care cataloghează fără noimă drept „noi democrații” 
regimuri neclare și precare, care au rămas la restricționarea de drepturi 
civice și politice ale opozanților și minorităților etnice. Nu există, însă, 
democrație cu discriminare. 


- Între timp, s-a ajuns la răspândirea organizată a erorilor. Oamenii sunt 
intoxicați cu falsuri. Numai că mulți le degustă și coabitează cu ele. 
Preferinţa pare să fie pentru cuvinte și prima impresie, iar alergia la 

examinare critică și calcul precis este răspândită. Înclinaţia este spre a 

judeca în grabă, fie și cu riscul de a greși. Se și dă curs la „ceea ne ni se 
spune”, mai ales că știrile false (fake-news) au devenit industrie. 


- La fel de importante în a genera erori sunt însă politica și cultura politică. 
Se poate spune, cu probe, că politicile meschine ale unor inși mărginiţi și 
redusa cultură duc la crearea de confuzii. 


- Știm din istorie că la decizii au venit adesea oameni care se alimentau mai 
curând din experienţa de viaţă, decât din diplome. Dar erau oameni de 
convingeri. Pluralismul politic real îi obliga la rigoare. Azi, convingerile au 
cedat oportunismului, încât nu mai contează adevărul aserţiunilor, ci ca 
acestea „să treacă”, să fie înghiţite de populație. 


- Au ajuns la decizii inși care nu cunosc realitatea, nici măcar geografia, și 
ce este de făcut. Cititul scrisului altora și prompterul, în spatele cărora se 
ascund „personalităţi” de carton, înșală sistematic cetăţenii, iar forțe oculte 
și tradiția minciunii perpetuează înșelarea și duc la una și mai mare. 


- Trăim, de fapt, într-o criză culturală ramificată. Între altele, titraţi în pozitii 
de decizie sunt mai numeroși decât oricând în lume. Dar „intelectualii 
publici”, adică oameni capabili să traducă adevăruri generale în date civice, 
politice și etice curente, sunt puţini. Legătura între adevăruri și acţiuni o fac 
și mai puţini. Loc de confuzii este la tot pasul. 


- Abuzurile de funcţii și încălcarea cerinţelor argumentării raționale 
favorizează confuziile. Dar, oricât de complexă este realitatea, o luminare a 
minților și revenirea la fapte formează primii pași spre destrămarea 
confuziilor. 


- Doar prin acţiunea „intelectualilor publici” și cu „dezbatere publică 


. vy 


argumentativă” poate începe o astfel de mișcare. Aidoma țărilor în care 


comunităţile s-au emancipat, rezolvările durabile le asigură intelectuali 
integri și competenţi și comunicarea argumentativă a cetăţenilor respectaţi 
și responsabili. Nimic nu le poate înlocui. 


